Breek weg na Omaruru - Events - Erongo
Tuesday, December 01st, 2020 23:05:49
Fees snoer gemeenskap saam
28 October 2020 | Events
Me. Tinkie Cornelissen; Inwoner; "Dit is … 'n inisiatief om ons ekonomie stelselmatig te hervat."
Windpompe op 'n plaas in die omgewing van Omaruru. Foto Otis Finck
Omaruru • [email protected]
Terwyl die ekonomie aan die kus weer op die been is te danke aan 'n toestroming van binnelandse besoekers, moet inwoners en besighede op klein binnelandse dorpies soos Omaruru steeds hul sente omdraai.
Ná die afstel van die immergewilde Omaruru Kunstefees vroeër vanjaar, het inwoners nou saamgespan om die Omaruru Wegbreek-inisiatief aan te bied.
"Dit is nie 'n groot fees nie maar eerder 'n inisiatief om ons ekonomie stelselmatig weer aan die gang te kry," sê me. Tinkie Cornelissen, 'n inwoner van Omaruru en wat aan die spits van die inisiatief is.
Cornelissen vertel dat die inisiatief begin is toe daar reëlings getref is vir 'n nagmark vir Vrydag 30 Oktober by Ongwari Café. Vir die volgende dag is daar 'n spitbraai op die spyskaart by die Kristall Kellerei. Toegang tot beide geleenthede is vry.
Daarna het ses verblyfgeriewe ingespring en besluit om spesiale pryse vir verblyf vir die naweek aan te bied.
"Van ons mense het verskriklik swaar gekry. Baie van ons blyplekke was vir maande toe," het sy gesê.
Cornelissen, wat 'n organiseerder van die Omaruru Kunstefees is, skat dat die dorp elke jaar 'n ekonomiese inspuiting van ongeveer N$1 miljoen uit dié fees gemaak het. Maar, weens die Covid-19-pandemie, moes Omaruru se besighede hierdie jaar daarsonder klaar kom.
"In 'n klein dorp soos Omaruru waar mense mekaar ondersteun, sirkuleer dieselfde geld. Dit is dus baie belangrik dat ons ook 'n inkomste van buite ons dorp verdien," sê sy.
Cornelissen sê dat die pandemie 'n nuwe besigheidsorde op die dorp meegebring het. "Ons boere kon nie meer ons gewone mark hou nie, maar ons het bestellings geneem en ons produkte afgelewer. Ons het ons mark aanlyn begin aanbied."
Sy voeg by dat die omgee vir mekaar onder die gemeenskap van Omaruru tydens die pandemie sterk na vore getree het. "Dit was regtig mooi om te sien hoe ons mense na mekaar uitreik."